35. schôdza NR SR - 1.deň - B. popoludní
Dátum: 2025-05-27
Poslanec: Grendel, Gábor (SLOVENSKO)
Druh vystúpenia: Vystúpenie v rozprave

89. Ďakujem pekne, pán predsedajúci. Vážený pán minister obrany, na úvod chcem povedať, že v istom zmysle máte moje uznanie. Ako minister obrany riešite nedostatok moderných nemocníc na Slovensku a teraz na základe tohto zákona riešite aj nedostatok policajtov. Mohli by tieto veci riešiť aj ministri zdravotníctva a vnútra, ale oni tieto nedostatky očividne neriešia alebo nevedia riešiť a preto ešte raz, v tomto zmysle máte moje uznanie. Ak sa vďaka žandárskemu zboru zvýši na Slovensku bezpečnosť, bude to mať zmysel. A zvýšenie bezpečnosti je nepochybne opodstatnené očakávanie najmä po tej hanebnej novele Trestného zákona. Kvôli hanebnej novele Trestného zákona sa rozmohli krádeže nielen v obchodoch, nesťažujú sa len obchodníci, ale napríklad aj v lokalite, kde bývam, čo nie je žiaden Bronx, sa rozmohli krádeže v uliciach. Stačí sa porozprávať s ľuďmi, s majiteľmi bytov, domov či s prevádzkovateľmi reštaurácií. Čiže ľudia na Slovensku oprávnene očakávajú zvýšenie bezpečnosti. Treba zvýšiť bezpečnosť, nepochybne. Oprávnená otázka, ktorú si musíte klásť aj vy ako minister obrany, aj my ako opozícia, tá oprávnená otázka okrem iného je, koľko to bude stáť. Začnem uniformami, aj keď teda pánovi Hazuchovi chcem povedať, že áno, budú mať aj vlastné autá, je to celkom evidentné z toho pozmeňujúceho návrhu pána poslanca Glücka a má to aj svoju logiku, lebo policajti potrebujú zase svoje autá na svoju hliadkovú činnosť, takže tam nie je veľmi priestor na to, aby žandársky zbor jazdil na policajných autách, nehovoriac o tom, že vo voľnom čase, aby policajti hliadkujúci v žandárskom zbore, používali služobné označené autá. Čiže budú mať svoje autá. Ale prosím, ak to zvýši bezpečnosť, nech ich majú. Dôležitejšie je, a to sa týka aj tých uniforiem, kto a akým spôsobom bude obstarávať tieto rovnošaty. Z pozmeňujúceho návrhu pána poslanca Glücka sa dozvedáme, že žandári sa, žandári preukazujú svoju príslušnosť okrem iného rovnošatou žandára, z čoho vyplýva, že budú mať svoju rovnošatu, že rovnošata žandára má špecifické znaky vyjadrujúce príslušnosť k žandárskemu zboru. Ak žandárovi nebola vydaná rovnošata žandára, vtedy úlohy plní v poľnej rovnošate. To je to, čo spomínala pani poslankyňa Turčanová. No a po štvrté, podrobnosti o rovnošate žandára ustanoví všeobecne záväzný právny predpis, ktorý vydá ministerstvo obrany. A teda v tejto súvislosti si dovolím položiť pár otázok. Ak tomu správne rozumiem, ministerstvo obrany obstará nové rovnošaty pre žandársky zbor. Tak? Kto zadefinuje kritériá pre tieto rovnošaty? Kto napíše súťažné podklady? Pýtam sa to preto, lebo pri obstarávaní rukavíc pre vojakov ste, pán minister, nastavenie kritérií pre konkrétneho českého výrobcu obhajovali tým, že, budem vás parafrázovať, vojaci najlepšie vedia, aké rukavice im najviac vyhovujú, a preto majú právo povedať, aké rukavice chcú, z akého materiálu, akých rozmerov, akého dizajnu . Lenže v Žandárskom zbore nebudú len vojaci, budú tam aj policajti, takže je namieste otázka, kto teda zadefinuje súťažné podklady a kritériá na obstaranie uniforiem. A ja sa z tohto miesta prihováram za to, aby tie kritériá boli univerzálne. Aby sa mohli prihlásiť viacerí uchádzači, viacerí výrobcovia, viacerí potenciálni záujemcovia, pretože po prvé, tak je to fér, a po druhé, zvýšilo by to všeobecnú verejnú akceptáciu Žandárskeho zboru. Takže veľmi sa za to prihováram, aby ste takýmto spôsobom postupovali. A moja posledná otázka je, koľko vlastne to celé bude stáť? Koľko bude stáť zriadenie Žandárskeho zboru, čo sa týka materiálno-technického vybavenia, čo sa týka personálnych nákladov? Viete dnes povedať aspoň hrubý odhad, koľko to bude stáť? Ďakujem pekne za pozornosť a za odpovede.